ប្រទេស​កម្ពុជា​ពុំព្រម​ដក​ទង់​ជាតិ​ចេញ​ពី​វត្ត​ជិត​ប្រាសាទ​ព្រះវិហារ
ការ​បដិសេធ​នេះ​ឆ្លើយ​តប​នឹង​សំណើ​របស់​នាយករដ្ឋមន្ត្រី​ថៃ​ ដែល​កម្ពុជា​ហៅ​ថា​ជា​ការ​ទាម​ទារ​ដ៏​ប្រមាថ។
ប្រទេសថៃបានធ្វើឱ្យប្រទេសកម្ពុជាខឹងយ៉ាងខ្លាំងដោយសារសេចក្តីថ្លែងការណ៍របស់លោកនាយករដ្ឋមន្ត្រីថៃ អាភីស៊ីត វីចាជីវ៉ា (Abhisit Vejjajiva) ឱ្យកម្ពុជាដកទង់ជាតិរបស់ខ្លួនចេញពីទឹកដីរបស់កម្ពុជា។ ប្រទេសកម្ពុជាបានចាត់ទុកសេចក្តីថ្លែងការណ៍របស់លោកនាយករដ្ឋមន្ត្រីថៃថាជាការទាមទារដ៏ប្រមាថ។ ប្រទេសកម្ពុជាបានបដិសេធការទាមទារនេះនៅថ្ងៃសុក្រក្រោយពេលលោកនាយករដ្ឋមន្ត្រីអាភីស៊ីត វីចាជីវ៉ា ឱ្យកម្ពុជាដកទង់ជាតិរបស់ខ្លួនចេញពីវត្តកែវសិក្ខាគីរីស្វារៈនៅក្បែរប្រាសាទព្រះវិហារ។ យោងតាមកាសែតថៃបាងកកប៉ុស្តិ៍ (Bangkok Post) បានរាយការណ៍កាលពីថ្ងៃព្រហស្បត៍ថាលោកនាយករដ្ឋមន្ត្រីថៃអាភីស៊ីត វីចាជីវ៉ា បានទាមទារឱ្យប្រទេសកម្ពុជាដកទង់ជាតិរបស់ខ្លួនចេញពីវត្តកែវសិក្ខាគីរីស្វារៈនិងបានបញ្ជាក់ថាវាត្រូវបានយល់ព្រមដោយភាគីទាំងពីរមិនឱ្យតម្លើងសញ្ញាណាមួយបង្ហាញពីកម្មសិទ្ធិនៅក្នុង តំបន់ជម្លោះនោះទេ។ ក្រសួងការបរទេសកម្ពុជាបានបញ្ជាក់នៅក្នុងសេចក្តីថ្លែងការណ៍ថាសេចក្តីថ្លែងការណ៍របស់នាយករដ្ឋមន្ត្រីថៃនេះមិនអាចទទួលយកបានទេហើយព្រះរាជាណាចក្រកម្ពុជាសូមទាត់ចោលយ៉ាងម៉ឺងម៉ាត់នូវការទាមទារដ៏ប្រមាថបែបនេះ។ សេចក្តីថ្លែងការណ៍នេះបានបន្ថែមថាសេចក្តីថ្លែងការណ៍បែបនេះដោយនាយករដ្ឋមន្ត្រីថៃស្របគ្នានឹង សមយុទ្ធយោធារបស់ប្រទេសថៃនៅព្រំដែនជាប់ប្រទេសកម្ពុជាគឺជាការញុះញង់បង្កើតទឡ្ហីករណ៍ ដើម្បីប្រព្រឹត្តអំពើឈ្លានពានប្រឆាំងនឹងកម្ពុជានៅថ្ងៃអនាគតយ៉ាងជាក់ច្បាស់។ សេចក្តីថ្លែងការណ៍នេះបានបញ្ជាក់ថាប្រទេសកម្ពុជាសូមរក្សាសិទ្ធិស្របច្បាប់ដើម្បីការពារនូវបូរណភាពនិងអធិបតេយ្យភាពរបស់ខ្លួន។ បន្ទាប់ពីការចរចារវាងមេបញ្ជាការកងទ័ពថៃនិងកម្ពុជាអំពីការដកសញ្ញាដែលអាចមានរឿងជម្លោះនៅ ក្បែរប្រាសាទព្រះវិហារនោះប្រទេសកម្ពុជាបានយល់ព្រមដកសញ្ញាផ្ទាំងថ្មនៅថ្ងៃអង្គារដែលសរសេរ ថា«ទីនេះ! ជាកន្លែងដែលទាហានសៀមបានឈ្លានពានទឹកដីខ្មែរនៅថ្ងៃទី១៥ ខែកក្កដា ឆ្នាំ២០០៨» និងបានដកទៅវិញនៅម៉ោង១០និង៣០នាទីព្រឹកថ្ងៃទី១ ខែធ្នូ ឆ្នាំ២០១០។ ប៉ុន្តែសញ្ញាផ្ទាំងថ្មនេះត្រូវបានដាក់ជំនួយដោយសញ្ញាផ្ទាំងថ្មមួយទៀតដែលបានសរសេរថា «ទីនេះ! ជាទឹកដីខ្មែរ»។ ប្រទេសថៃបានជំទាស់ថាសញ្ញាផ្ទាំងថ្មទីពីរនេះក៏ត្រូវដកចេញដែរ។ ប្រទេសកម្ពុជាបានយល់ព្រមដកសញ្ញាផ្ទាំងថ្មទីពីរចេញប៉ុន្តែបានដាក់ជំនួសដោយបោះបង្គោលបង្ហោះទង់ជាតិខ្មែរឡើងវិញនៅវត្តកែវសិក្ខាគីរីស្វារៈរបស់កម្ពុជាដែលប្រទេសថៃបានហៅថាជាតំបន់ជម្លោះនោះ។ ក្រសួងការបរទេសកម្ពុជាបានបញ្ជាក់ថាវត្តកែវសិក្ខាគីរីស្វារៈជាកម្មសិទ្ធិរបស់ប្រទេសកម្ពុជាដោយ ឈរលើអនុសញ្ញាបារាំង-សៀមឆ្នាំ១៩០៤និងផែនទីបារាំង-សៀមចន្លោះឆ្នាំ១៩០៥-១៩០៨ សេចក្តី សម្រេចរបស់តុលាការយុត្តិធម៌អន្តរជាតិឆ្នាំ១៩៦២ និងអនុស្សារណៈយោគយល់គ្នារវាងរដ្ឋាភិបាល កម្ពុជា និងថៃស្តីពីការវាស់វែងនិងកំណត់ខណ្ឌសីមាព្រំដែនគោកឆ្នាំ២០០០។ ក្រសួងការបរទេសកម្ពុជាបានបន្ថែមថានៅក្នុងចន្លោះឆ្នាំ១៩០៥-១៩០៨ គណៈកម្មការបារាំង-សៀម បានធ្វើផែនទីសរុបចំនួន១១ផ្ទាំងក្នុងនោះមានទាំងផែនទីកំណត់សីមាព្រំដែននៅតំបន់៦ ដែលជាតំបន់ ប្រាសាទព្រះវិហារផងដែរ។ ក្រសួងការបរទេសកម្ពុជាបានបញ្ជាក់ថាយោងតាមផែនទីដែលផលិតដោយគណៈកម្មការបារាំង-សៀម វត្តកែវសិក្ខាគីរីស្វារៈដែលប្រជាពលរដ្ឋខ្មែរបានកសាងឡើងនៅឆ្នាំ ១៩៩៨ មានទីតាំងស្ថិតនៅ យ៉ាងច្បាស់ក្នុងទឹកដីកម្ពុជា។ ហេតុនេះ ការដាក់បង្គោលទង់ជាតិនៃព្រះរាជាណាចក្រកម្ពុជានៅលើវត្ត នេះ គឺជាភាពសមស្របតាមច្បាប់។ លោករដ្ឋមន្ត្រីការបរទេសពីប្រទេសកម្ពុជានិងប្រទេសថៃនឹងជួបពិភាក្សាគ្នាពីបញ្ហានយោបាយសន្តិសុខនិងសេដ្ឋកិច្ចនៅសប្តាហ៍ក្រោយនេះសំដៅពង្រឹងពង្រីកទំនាក់ទំនងនិងកិច្ចសហប្រតិបត្តិការទ្វេភាគីលើគ្រប់វិស័យរវាងប្រទេសជាប់ជិតខាងទាំងពីរនេះ។ លោកហោ ណាំហុង រដ្ឋមន្ត្រីការបរទេសកម្ពុជា និងលោកកាសិត ភីរម្យ (Kasit Piromya) រដ្ឋមន្ត្រីការបរទេសថៃនឹងដឹកនាំគណៈប្រតិភូរៀងៗខ្លួនមកចូលរួមកិច្ចប្រជុំលើកទី៧របស់គណៈកម្មការចម្រុះស្តីពីកិច្ចសហប្រតិបត្តិការទ្វេភាគីរវាងប្រទេសកម្ពុជានិងប្រទេសថៃដែលនឹងធ្វើឡើងនៅក្នុងខេត្តសៀមរាប នៅថ្ងៃទី៣និងទី៤ ខែកុម្ភៈ។ សេចក្តីថ្លែងការណ៍របស់ក្រសួងការបរទេសកម្ពុជាបានបញ្ជាក់ថាកិច្ចប្រជុំនេះសំដៅពង្រឹងពង្រីកកិច្ចសហប្រតិបត្តិការលើគ្រប់វិស័យរវាងប្រទេសទាំងពីរ។ លោកកុយ គួង អនុរដ្ឋលេខាធិការនិងជាអ្នកនាំពាក្យក្រសួងការបរទេសកម្ពុជាបានថ្លែងយ៉ាងដូច្នេះ ថា៖ «កិច្ចប្រជុំនេះនឹងមិនពិភាក្សាទាក់ទងនឹងបច្ចេកទេសដោះស្រាយព្រំដែនទេ។ កិច្ចប្រជុំនេះនឹង ពិភាក្សាពីកិច្ចសហប្រតិបត្តិការនិងទំនាក់ទំនងទូទៅដូចជាសេដ្ឋកិច្ច ទេសចរណ៍ ទេសចរណ៍វប្បធម៌ អប់រំ និងការឆ្លងកាត់ព្រំដែន»។ សេចក្តីថ្លែងការណ៍បានសរសេរថាក្នុងអំឡុងកិច្ចប្រជុំភាគីទាំងពីរនឹងអនុម័តកំណត់ហេតុពិភាក្សានៃ កិច្ចប្រជុំនេះ៕